પર્યાવરણને નુકશાન ન કરે અને પાણીમાં ઓગળી જાય તેવા પદાર્થમાંથી મૂર્તિ બનાવવા અને પાણી,જમીન અને વાતાવરણને પ્રદૂષિત કરે તેવા કલરનો મૂર્તિઓમાં ઉપયોગ ન કરવા વન અને પર્યાવરણ વિભાગ તથા નેશનલ ગ્રીન ટ્રીબ્યુનલનો હુકમ હોવા છતાં પર્યાવરણને પ્રદૂષીત કરતી મૂર્તીઓનું જામનગર,જામનગર,મોરબી,દ્વારકા,ગીર સોમનાથ, પોરબંદર અને અમરેલીમાં બેરોકટોક વેંચાણ થાય છે. ફક્ત રાજકોટ અને જુનાગઢમાં જાહેરનામુ બહાર પાડીને પ્લાસ્ટર ઓફ પેરીસની મૂર્તી બનાવવા પર પ્રતિબંધ મુકાયો છે. જામનગરમાં જોકે કૃત્રીમ તળાવ બનાવવામાં આવ્યુ છે જેમા આવી પીઓપીની મૂર્તીઓને વિસર્જીત કરવામાં આવશે.ગુરૂવારથી ગણેશમહોત્સવ શરૂ થઇ રહ્યો છે, છતાં જામનગરમાં પગલાં લેવાને બદલે ફકત કાગળ પર સૂચના આપી સંતોષ માની લેવામાં આવ્યો છે. નવાઇની વાત એ છે કે, તાજેતરમાં મનપાએ ગણેશજી મૂર્તિઓનું સ્થાપન કરતા પંડાલો,આયોજકો અને મંડળોને પાણીમાં ઓગળી જાય તેવા પદાર્થોમાંથી બનાવેલી મૂર્તિની ખરીદી કરી સ્થાપના કરવા અને સ્થાપના કર્યા પહેલા નોંધણી કરવાનું અને કૃત્રિમ તળાવમાં વિસર્જન કરાવા જણાવ્યું છે. આમ છતાં શહેરમાં પ્લાસ્ટર ઓફ પેરીસમાંથી બનાવેલી મૂર્તિઓનું ખુલ્લેઆમ વેંચાણ કરવામાં આવી રહ્યું છે.